Illum, il-Kummissjoni Ewropea ppubblikat ir-Rapport Sommarju Annwali dwar l-implimentazzjoni tal-istrumenti finanzjarji fl-2020. Ir-rapport juri li l-istrumenti finanzjarji taw appoġġ finanzjarju lil kumpaniji żgħar u ta' daqs medju Ewropej (SMEs) u entitajiet oħrajn, għal total ta' EUR 29 biljun fl-2020. Min dawn, EUR 21.6 biljun (li minnhom EUR 7 biljun għall-kapital operatorju) skont il-Fondi Strutturali u ta' Investiment Ewropej (FSIE) kienu qed jappoġġjaw 478,000 SME, li minnhom 375,000 huma mikrointrapriża. Il-Kummissarju għall-Koeżjoni u r-Riformi, Elisa Ferreira, qalet: “L-istrumenti finanzjarji jistgħu jirriżultaw f'investimenti tal-politika ta' koeżjoni b'mod flessibbli u kosteffiċjenti u jattiraw investimenti addizzjonali. Matul il-kriżi tal-coronavirus, huma għenu biex jappoġġjaw malajr lin-negozji ż-żgħar biex jissopravivu u biex iżommu l-impjegati tagħhom. Għall-perjodu 2021-2027 qed inħeġġeġ lill-Istati Membri u lir-reġjuni biex jagħmlu użu akbar mill-istrumenti finanzjarji u l-benefiċċji tagħhom.” L-Istrumenti finanzjarji bħala mezz kruċjali biex jgħinu biex jittaffew l-effetti ekonomiċi tal-kriżi Strumenti finanzjarji bħall-ekwità u d-dejn, il-garanziji fuq is-self, il-kapital ta' riskju u l-faċilitajiet għall-kondiviżjoni tar-riskju taw prova li huma mod effiċjenti fl-użu tar-riżorsi tal-politika ta' Koeżjoni, aktar u aktar fi żminijiet ta' kriżi. Il-pandemija tal-coronavirus laqtet b'mod partikolarment qawwi lill-SMEs u ħafna ħaddiema kienu f'riskju li jitilfu l-impjieg tagħhom fejn in-negozji kienu qed jitħabtu biex jibqgħu għaddejjin. L-istrumenti finanzjarji kienu kruċjali biex jintuża l-appoġġ għal dawk l-SMEs l-aktar fil-bżonn u b'hekk dawn għenu biex jittaffew l-effetti ekonomiċi negattivi tal-kriżi tal-coronavirus fuq ir-reġjuni u l-bliet fl-UE. B'mod partikolari, l-istrumenti finanzjarji taħt il-Fond Ewropew għall-Iżvilupp Reġjonali pprovdew għajnuna fil-forma ta' prodotti finanzjarji bħal self, garanziji u ekwità. Imqabbel mal-2019, 365,000 aktar SMEs irċevew appoġġ permezz ta' strumenti finanzjarji, li jfisser madwar 1000 SME addizzjonali kuljum, li jiġi total ta' 478,000 SME fl-2020. Flessibbiltà addizzjonali bis-saħħa tal-UE L-istrumenti finanzjarji wrew li huma assi, speċjalment bis-saħħa tal-flessibbiltà addizzjonali pprovduta mill-Inizjattiva ta' Investiment fir-Rispons għall-Coronavirus (CRII) u l-Inizjattiva ta' Investiment fir-Rispons għall-Coronavirus Plus (CRII+), fejn l-Istati Membri jistgħu jindirizzaw ir-riżorsi għall-ħtiġijiet li qed jinbidlu tar-riċevituri. Karatteristika ewlenija oħra tal-istrumenti finanzjarji hija l-effett ta' ingranaġġ tagħhom peress li jistgħu jattiraw investimenti addizzjonali minn investituri privati jew pubbliċi. Fl-aħħar nett, huwa mekkaniżmu eżekuttiv kosteffiċjenti bi spejjeż u tariffi ta' ġestjoni baxxi ħafna. L-isfond L-istrumenti finanzjarji jistgħu jiġu pprovduti mill-UE permezz ta' intermedjarji finanzjarji fl-Istati Membri taħt ġestjoni kondiviża biex jappoġġaw il-politiki u l-programmi tagħha. In-negozji l-ġodda, il-mikrokumpaniji u n-negozji l-kbar kollha jistgħu jibbenefikaw minn dan it-tip ta' finanzjament. Hemm diversi tipi ta' strumenti finanzjarji: l-ekwità u d-dejn, garanziji fuq self u kapital ta' riskju u faċilitajiet ta' kondiviżjoni tar-riskju. L-UE rduppjat l-użu tal-istrumenti finanzjarji tal-FSIE fil-perjodu ta' programmazzjoni mill-2014 sal-2020, meta mqabbel mal-perjodu 2007-2013. Ir-Rapport Sommarju Annwali dwar l-implimentazzjoni tal-istrumenti finanzjarji jippreżenta data dwar il-progress li sar fil-finanzjament u l-implimentazzjoni tal-istrumenti finanzjarji appoġġati mill-Fondi Strutturali u ta' Investiment Ewropej (FSIE) fil-perjodu ta' programmazzjoni 2014-2020 (sal-31 ta' Diċembru 2020). Huwa bbażat fuq data rrapportata mill-awtoritajiet ta' ġestjoni skont l-Artikolu 46 tar-Regolament (UE) Nru 1303/2013 tal-Parlament Ewropew u tal-Kunsill (CPR) dwar Dispożizzjonijiet Komuni, ir-Regolament ta' Implimentazzjoni tal-Kummissjoni (UE) Nru 821/2014, u r-regolamenti speċifiċi għall-fondi. Għal aktar informazzjoni Rapport Sommarju Annwali Strumenti finanzjarji u Politika ta' Koeżjoni: Il-Fond Ewropew għall-Iżvilupp Reġjonali Fond ta' Koeżjoni Il-Fondi Strutturali u ta' Investiment Ewropej L-Inizjattiva ta' Investiment fir-Rispons għall-Coronavirus (CRII) u l-Inizjattiva ta' Investiment fir-Rispons għall-Coronavirus Plus (CRII+)